**A dzsungel könyve**

**Amerikai rajzfilm**

Filmleírás:

Úgy gondolom jól ismert Rudyard Kipling története Maugliról, aki a dzsungelben, farkasok között nevelkedik. Ez a mese egyszerre szól az állatok szeretetéről, a másság elfogadásáról, s a valahová tartozásról, önmagunk megtalálásáról.

Korosztályi javaslat: témától függően akár 3. osztálytól

Földolgozási javaslatok

Téma1.: Viszonyunk az állatvilághoz

Korosztály: 3-6. osztály

Megfigyelési szempontok:

Milyen állatokkal találkozhatunk a rajzfilmben? Mik a jellemzőik?

A valóságban mit tudsz ezekről az állatokról, van-e valami hasonlóság a mesebeli viselkedésük és a valódi világ között?

Játék: Állathangok: “Egy vérből valók vagyunk, te és én”

Forrás: -

Körülmények: -

Eszközök: -

A csoportból mindenkit megkérünk, hogy gondoljon egy állatra, majd külön-külön utánozza a hangját. Akik hasonló állatot utánoznak (pl. tigris ― oroszlán-macska) azok álljanak egy csoportba. Így családok alakulhatnak ki. Majd közösen megbeszéljük, hogy mik a jellemzőik ezeknek az állatoknak, s nekünk, embereknek mi a feladatunk velük kapcsolatban.

Házi feladatnak, vagy ha időnk van rá, akár a foglalkozás során is, föladhatunk a csoportoknak bibliai igehelyeket, melyekből szedjék össze a Szentírásban található állatokat.

Ebben az esetben szükséges eszközök:

Bibliák (legalább 4-5 db)

Konkordancia (ha nem megadott igehelyeket adunk a gyerekek kezébe). Természetesen ehhez mindenképpen szükséges a hittanoktató segítsége, mivel önállóan nem tudják kezelni a gyerekek.

Kisebb gyerekeknél kártyák, amelyen a megnézendő igehelyek vannak. 3-4. osztályos gyerekek esetében elég, ha csak 1-3 igehelyet olvasnak el és írják ki a jellemzőket.

Szentírási igehely javaslat a feldolgozáshoz: (ez csak néhány példa a számtalanból)

1Móz 1,21-25,

1Móz 1,28

1Móz 9,10

5Móz 14,5

Zsolt 102,7

Ézs 34,11

Péld 30,31; Péld 6,6; Péld 30,25, stb.

Téma 2.: Társas közegünk

“Azért vagyunk a világon, hogy valahol otthon legyünk benneâ€¦” (Tamási Áron: Ábel a rengetegben)

Korosztály: 6 ― 9. évfolyam

Megfigyelési szempontok:

Mi jelentette a nehézségeket/mi segítette Mauglinak a beilleszkedést a dzsungelbe?

Mi jelentette a nehézségeket/mi segítette Mauglinak a beilleszkedést az emberek világába?

Mit érezhetett az otthonának a rajzfilm szerint Maugli?

Játék: Tekintetkapu

Forrás: -

Körülmények: Az egész csoport együtt játszik. A játék kezdetén, a helyzet szokatlansága miatt számítsunk nagy nevetésre.

Eszközök: A teremben, ahol tartózkodunk, alakítsunk ki egy kört, ahol semmi sem akadályoz minket.

Korosztály: 4. osztályos kortól játszható, de készüljünk föl arra, hogy kisebb gyerekek esetében nagyon alaposan el kell mindent magyaráznunk. Sok esetben így is nagy nevetgélések vannak több percig.

Leírás: Mindannyian álljunk körbe, úgy, hogy csak a vállak érjenek egymáshoz. Elsőként érdemes tisztázni a szabályokat. A kör egy nagy falat jelent, ahol minden ember csak egy-egy tégla a falban. A falon azonban valahol van egy kapu, melyet két, egymás mellett álló ember alkot. Egy önként jelentkező gyereket kiküldünk, s megbeszéljük, hol legyen a kapu. A kiválasztott beáll a kör közepébe, amikor visszajön, s próbálja megtalálni a kaput. Senki nem szól hozzá, nem lehet gesztusokat sem tenni, csak a tekinteteket szabad figyelni. Aki a fal része, az semmitmondóan néz, szinte átnéz azon, aki a kör közepében van. A kaput alkotó két gyerek szeme viszont hívogató, szinte mosolyog. Kacsintani, grimaszolni tilos. Ha a kör közepén álló személy kitalálta a kapu helyét, s elindul feléjük, átengedik, s befogadják maguk közé. Ha azonban olyan helyen akar átkelni, ahol nincs kapu, ott a vállak összezáródnak előtte.

Legalább 3-4 gyerekkel játsszuk el a játékot (miután a nevetés lecsillapodott), s aztán beszéljük meg, hogy milyen érzés volt a kör közepén lenni, milyen érzés volt a “fal tagjait” nézni, akik nem foglalkoztak vele, s a kapu hívogatását érzékelni.

A játék jó átvezetés lehet a valahová tartozásról való beszélgetéshez, ha szót ejtünk a kör közepén álló személy izoláltságáról, vagy arról az érzésről, amit a “befogadás” váltott ki.